1992L0075 — DA — 11.12.2008 — 002.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS DIREKTIV 92/75/EØF

af 22. september 1992

om angivelse af husholdningsapparaters energi- og ressourceforbrug ved hjælp af mærkning og standardiserede vareoplysninger

RÅDET FOR DE EUROPÆISKE FÆLLESSKABER HAR —

under henvisning til Traktaten om Oprettelse af Det Europæiske Økonomiske Fællesskab, særlig artikel 100 A,

under henvisning til forslag fra Kommissionen ( 1 ),

i samarbejde med Europa-Parlamentet ( 2 ),

under henvisning til udtalelse fra Det Økonomiske og Sociale Udvalg ( 3 ), og

ud fra følgende betragtninger:

Der bør træffes foranstaltninger til gradvis gennemførelse af det indre marked pr. 31. december 1992;

nogle medlemsstater har allerede deres egne frivillige ordninger for oplysning om husholdningsapparaters energiforbrug, særlig ved mærkning; en medlemsstat har officielt foreslået at indføre sin egen obligatoriske mærkningsordning, og andre overvejer at gøre det; en række obligatoriske nationale ordninger ville imidlertid skabe hindringer for Fællesskabets interne samhandel;

ifølge Traktatens artikel 130 R skal naturens ressourcer udnyttes forsigtigt og fornuftig; fornuftigt energiudnyttelse er et af de vigtigste midler til at nå dette mål og til at begrænse forureningen af miljøet;

forelæggelsen af præcise, relevante og sammenlignelige oplysninger om husholdningsapparaters specifikke energiforbrug vil kunne påvirke forbrugernes valg til fordel for apparater med lavt energiforbrug, og fabrikanterne vil som følge heraf blive tilskyndet til at tage skridt til at nedsætte forbruget i de apparater, de fremstiller; indirekte vil sådanne oplysninger også fremme en rationel anvendelse af disse apparater; foreligger sådanne oplysninger derimod ikke, vil markedskræfterne ikke alene kunne fremme en rationel energianvendelse i disse apparater;

oplysning spiller en afgørende rolle i markedskræfternes spil, og det er derfor nødvendigt at indføre en ensartet etiket for alle apparater af samme type, at give potentielle købere supplerende standardoplysninger om apparaternes energiomkostninger og forbrug af andre ressourcer, og at sørge for, at potentielle købere, der ikke ser apparaterne udstillet og derfor ikke har lejlighed til at se etiketten, også får disse oplysninger;

til dette formål skal energiforbruget og andre oplysninger for hver type af de pågældende apparater måles efter harmoniserede standarder og metoder, og anvendelsen af disse standarder og metoder bør kunne kontrolleres på markedsføringsstadiet;

direktiv 79/530/EØF ( 4 ) var et forsøg på at fremme disse mål for husholdningsapparaters vedkommende; der er imidlertid kun blevet vedtaget et gennemførelsesdirektiv, nemlig for el-ovne, og kun få medlemsstater har indført mærkningen; det er derfor nødvendigt at tage ved lære af erfaringerne og skærpe direktivets bestemmelser; direktiv 79/530/EØF bør derfor erstattes af et andet, og direktiv 79/531/EØF ( 5 ) om anvendelse på el-ovne bør revideres og senere integreres i den foreliggende ordning;

fuldstændig frivillige ordninger ville betyde, at kun nogle få apparater bliver mærket eller forsynet med standardiseret varedeklaration, hvilket ville kunne bevirke, at visse forbrugere vildledes; den foreliggende ordning bør derfor sikre, at alle apparater forsynes med mærkning om energiforbrug og et standardiseret oplysningsskema;

der anvendes mange forskellige energiformer i forbindelse med husholdningsapparater, hvoraf elektricitet og gas er de vigtigste; direktivet bør derfor i princippet omfatte alle husholdningsapparater, uanset energikilde;

ifølge Rådets direktiv 86/594/EØF af 1. december 1986 om luftbåren støj fra husholdningsapparater ( 6 ) skal støjemission anføres i energimærkningen, hvis en sådan findes; der bør derfor fastsættes en bestemmelse om, at andre oplysninger og anden mærkning, som omfattes af fællesskabsordninger, skal tilføjes;

kun de typer af apparater, som har et betydeligt samlet energiforbrug, og hvor der er tilstrækkelige muligheder for forbedring af energieffektiviteten, bør medtages —

UDSTEDT FØLGENDE DIREKTIV: